संकटाविरुद्ध मछिन्द्रको फराकिलो जित
साविक विजेता संकटा क्लबलाई ४–१ गोलको फराकिलो अन्तरले पराजित गर्दै मछिन्द्र क्लब २० औं आहा–रारा गोल्डकप फुटबलको सेमिफाइनल प्रवेश गरेको छ ।
पोखरा — साविक विजेता संकटा क्लबलाई ४–१ गोलको फराकिलो अन्तरले पराजित गर्दै मछिन्द्र क्लब २० औं आहा–रारा गोल्डकप फुटबलको सेमिफाइनल प्रवेश गरेको छ ।पोखरा रंगशालामा सोमबार तेस्रो क्वार्टरफाइनलमा उत्कृष्ट खेल प्रदर्शन गर्दै मछिन्द्रले सेमिफाइनलमा एपीएफसँगको भेट पक्का गरेको हो ।मछिन्द्रको जितमा विदेशी खेलाडी मेसुके ओलुमोउले मात्रै २ गोलको योगदान दिए । उत्सव राई र अभिषेक गुरुङले १–१ गोल गरे । संकटाका लागि वैकल्पिक खेलाडीका रुपमा मैदान प्रवेश गरेका गणेश हमालले सान्त्वना एक गोल गरे ।खेलको १३ औं मिनेटमा मछिन्द्रका उत्सव राईले गोल गर्दै सुरुआती अग्रता दिलाए । ४७ औं मिनेटमा मेसुके ओलुमोउले गोल थप्दै अग्रता दोब्बर बनाए । ६३ औं मिनेटमा संकटाका वैकल्पिक खेलाडी गणेश हमालले एक गोल फर्काए ।८४ औं मिनेटमा मछिन्द्रका लागि अभिषेक गुरुङले गोल गर्दै ३–१ को स्थिति बनाएका थिए । उक्त गोल भएको दुई मिनेटमै मेसुकेले पुनः अर्को गोल थप्दै अन्तिम चारमा स्थान पक्का गरेका हुन्। खेलमा उनी प्लेयर अफ दी म्याच भए । मछिन्द्रले फाइनल प्रवेशका लागि बुधबार एपीएफसँग खेल्नेछ । प्रतियोगिता अन्तर्गत मंगलबार अन्तिम क्वार्टरफाइनलमा त्रिभुवन आर्मी फुटबल क्लब र थ्री स्टार क्लब भिड्नेछन् ।